Ma yella d awawal, yella aṭas n lexṣaṣ deg umawal n tutltayt tamaziɣt, ayagi yettuɣal ɣer umkan-is deg tmetti. Dayen i yeǧǧan tasuqilt tusa-d ẓẓayet. Ayagi i ɣ-yerran ad d- nini d akken tira n uḍris n tussnalmud mačči d ayen isehlen, acku widen ara yeɣren iḍrisen d inelmaden, ɣef waya yeḥwaǧ tamusni lqayen n snat n tutlayin. S umata ilaq aḍris ad yettwasuddes akken iwata, imi anelmad ticki ara yeqqar aḍris ad yeḥulfu i uḍris-nni mačči d aberrani fell-as deg wayen yeɛnan taseddast neɣ amawal.